
A    CÍMLAPOT   ÉS    A    KÖNYVDÍSZEKET    GARA    ARNOLD    RAJZOLTA 


BEATO  ANGELICO 

HERVADHATATLAN 

EMLÉKÉNEK 


((NEM  ISMEREM  EL  A  FELSŐBBSÉG  MÁS  ISMERTETŐ  JELÉT, 
MINT  A  JÓSÁGOT))  BEETHOVEN  EGY  LEVELÉBŐL 


CSAK  AZ  RÉGI  ÖRDÖG  VAGYON  TEBENNED 


S  ki  versemet  olvasod  talán  ágyadban  este 
mielőtt  elaludnál  altató  olvasmányul 
s  hogy  letetted  már  könyvem  s  a  gyertyád  is  elfújtad 
vagy  enyhe  lámpád  lángját  kezeddel  lecsavartad 
és  a  falnak  fordulsz  be  s  lágy  s  langyos  paplanod 
a  szájadig  húzod  fel  (ha  épp  ugy  szereted) 
s  egy  kicsit  eltűnődvén  bágyadt  és  álmosan, 
ásítasz  is  néhányszor  s  tán  elképzelsz  magadnak : 
milyen  is  lehet  vájjon  e  lankadt  s  szelid  verseknek 
írója  milyen  sápadt  és  megbékélt  s  szelid 
s  vájjon  mit  is  olvashat  esteli  olvasmánynak, 
talán  Anatole  Franceot  vagy  egy  ó  imakönyvet, 
Ambrosius  püspöknek  régi  Írásait  vagy 
egy  avitt  latin  költőt  s  szegényke  szent  Ferencnek 
kedves  virágoskertjét  olvassa  míg  elalszik, 
s  megbolygatott  szivedben  még  sírnak  benn  a  versek 
és  úgy  érzed  hervadt  vagy  s  a  két  kezed  elernyed, 
révedten  s  félálomban,  oh  mit  is  nem  hiszünk  el 
s  azt  gondolod  magadról  hogy  te  is  épp  olyan  vagy, 
olyan  szelid  s  magános  s  olyan  jó  mint  a  költő 


(engedd  hadd  nevezzelek  jó  s  jámbor  olvasónak) 
csak  épp  hogy  te  sohase  irtál  vagy  szóltál  erről, 
kérlek  mégis  hallgass  meg  tovább  is  aki  téged 
irgalmasnak  és  jónak  hitetlek  el  magaddal 
(az  ember  sohse  higyjen  ha  változó  szivének 
s  agyának  is  csak  akkor  ha  sokat  iskolázott, 
én  csak  szüntelen  s  igaz  ihletemben  bízok  meg) 
s  úgy  mondom  ahogy  érzem  és  ahogyan  hiszem, 
az  utánna  érzés  kedves  de  a  komoly  művészet 
sok  szép  oszlopon  áll  meg  akár  egy  szép  arany  dóm 
s  te  lágy  soraim  mégis  csak  éppen  hogy  megérzed 
s  hogy  egészen  megértsed  néked  is  egy  kicsit 
művésszé  kéne  lenned  s  bizony  egy  kicsit  jónak 
s  mert  jónak  lenni  mindig  és  örökkön  szelídnek 
már  némi  bölcseség  is  és  fárasztó  sokaknak, 
fogadd  meg  hát  szavam :  légy  olyan  amilyen  vagy, 
e  kis  világon  minden  csak  öltözködés  dolga 
s  nem  én  mondom  először:  légy  magad, 
s  ne  légy  szelíd  s  ne  légy  jó,  ha  nem  vagy  szelíd  és  jó 
(csak  hogyha  lehetőség  van  erre  benned  mégis), 
mert  hidd  el  a  gyilkosnak  is  van  csendesebb  perce 
és  elfelejti  vétkét  s  oly  enyhe  és  szelíd 
és  sírni  tudna  talán  jóságában  úgy  érzi, 
mindent  elfelejt  mégis  másnap  s  a  régfi  rossz, 
ezért  mondom  ne  higyjed  hogy  néhány  szép  soromtól 
szived  mint  az  én  szivem  olyan  jó  és  szelid  már 
(csak  képzeled  együgyün  s  még  inkább  elhiszed  csak). 

hogy  te  is  mint  feltartott  ujj  társtalan  vagy  s  magános 

és  magadra  hagyatott  szegény  s  hervadozó  bölcs 

s  kedves  és  együgyű  már  akár  egy  gyenge  bárány 

és  mindenik  symbolum  ismert  és  régi  néked, 

vigyázz  az  én  bánatom  nem  a  te  bánatod  még, 

vigyázz  mert  ha  versemből  érzed  csak  meg  magányod 

még  nem  siránkozhatsz  hogy  életed  magános 

s  ha  olvasod  szelid  vagyok,  még  nem  vagy  te  is  bárány 

s  csak  versemnek  csengője  csenget  le  a  nyakadról, 

én  mondom  én  tudom,  nem  vagy  más  csak  ki  voltál 

tegnap  s  tegnapelőtt  nem  oly  könnyű  levetni 

régi  énünket  higyjed,  légy  hát  jó  és  szelid 

s  emberebb  hogyha  tudsz  s  gyónj  meg  magadnak  sokszor 

és  mélyítsd  el  magad  és  valld  be  alázattal, 

én  rossz  voltam  Uram  tudom,  szánom  és  bánom, 

de  hogy  jó  kis  versemtől  szelid  és  jó  lettél  már 

s  hogy  nagy  alázatodban  már  túlárad  szived 

(csak  versem  hiteti  el,  képzelteti  veled) 

s  ha  egy  percre  tán  boldog  vagy, 

vagy  boldog  lehetsz  ettől 

(oh  olyan  mindegy  mitől  nyugszunk  meg  egy  kicsit), 

aludd  tőlle  nyugodtan  lágy  párnáid  között 

az  igazaknak  álmát, 

jó  kis  szamaritánus 

s  hidd  jók  az  emberek  s  egymásnak  békét  hagynak 

s  esténkint  meggondolják  hogy  mit  is  tettek  aznap 

hogy  meg  nem  bántottak-e  s  aláztak-e  meg  senkit, 


hogy  mennyi  volt  a  könnyük  s  mit  adtak  a  koldusnak 
s  hogy  segitettek-e  kin  tán  segíthettek  volna, 
kik  elhiszik  maguknak  hogy  jók  sokan  akadnak, 
én  mondom  s  én  tudom  : 
ne  higyj  szegény  magadnak. 

(«az  okos  költőknek))) 
s  a  sok  kis  költők  is  kik  éppen  ezt  s  igy  érzik, 
bocsássák  meg  nekem  hogy  im  elvettem  nékik 
(ki  gyenge  szívvel  még  siránkozni  sem  restell, 
a  múzsák  kedves  inassá  s  kis  mester, 
ki  tisztességgel  mondom  hogy  kontár  sohse  voltam) 
mi  a  nyelvökön  volt  már  s  épp  csak  hogy  meg  nem  irták 
e  hálás  kis  tanítást  s  amit  már  meg  is  bántam, 
az  olvasónak  szántam  s  inkább  némely  Írónak, 
mert  fájt  mégis  hogy  ami  bennem  szép  és  nemes 
s  mire  sok  olaj  ment  el  amig  felnevelődött 
néhány  ügyes  profánnak  ingyen  hulljon  ölébe, 
csak  ugy  Isten  Nevébe 

(oh  jobban  is  lett  volna  hallgatni  erről  szépen, 
oh  miért  is  nem  tettem  a  szájamra  az  ujjam,  oh  minek  is 

beszéltem.) 

AZ  EGYKEDVŰ  PÁRKÁK 

JUHÁSZ   GYULÁNAK 

S  kinek  fáradt  szivében  az  elcsüggedt  reménység 

nyujtna  még  bús  virágot  egy  szép  kedves  elé 

(s  ki  régi  életét  csak  magányban  leié) 

s  sötét  estékben  jár  s  nem  alszik  már  el  ágyán 

s  fáradt  fejét  lehajtva  a  magány  bús  párnáján, 

ágyán,  mely  álomtalan,  szelid,  szegényes,  tiszta 

s  a  délutánt  siratva  s  holdat  és  éveket 

(soha  soha  nem  élte  talán  az  életet) 

s  mégegyszer  visszatérne,  talán,  ki  hinne  néki 

(a  bánat,  a  magány,  szép  nemesség,  bús  ékszer), 

egy  csendes  kis  életbe  és  életét  is  élné 

vagy  álmos  éveit  mindétig  visszakérné, 

a  három  vén  nővértől  az  ó  fonószék  mellett, 

hogy  élete  fonalán  munkálnak  s  bús  merengőn 

vén  szókat  mondogatnak  a  méla  zajban  (s  enyhén 

aszott  kezük  sok  ráncán  elbágyad  a  fonál, 

lankadt  fonál  az  orsón,  kis  élete,  mi  van  még): 

lankadt  és  bús  fonálból  csak  bágyadt  évek  telnek 

s  a  vándorlók  megint  megint  csak  útra  kelnek 
(elfonnyadt  életükkel  mely  messzi  és  beteg  dal) 
s  csendben  tovább  ballagnak  a  régi,  égi  utón, 
szelid  holdkórosok  s  kezükben  ódon  bot  van, 
holdtalan  éjjük  mélyén,  derűs  szivvel  s  magukban 
(s  csak  bölcsőjük  volt,  botjuk  s  egy  vén  elhervadt  kámzsa) 
s  szelíden  mennybe  múlnak  a  lemondás  magányán, 
feltartva  szende  s  enyhén  két  megszentelt  lágy  ujjuk 
s  alázattal  s  jó  szivvel  térnek  meg,  földi  útjuk 
rég  vágytalan  már,  boldog  s  áldott  reménytelen, 
szegény  jó  lelkek  sorsát,  jó  kis  szentjeid  sorsát, 
gondold  meg  Istenem. 


EGI  KERTEK 

CARA    ARNOLDNÉNAK 

fs  ha  megunok  mindent  a  játék  végén 
tudok  majd  menni  derűsen  és  békén, 
(fáradt  kis  élet,  bágyadt  őszi  búcsú 
nem  fáj  a  távozás  belőle  és  a  búcsú) 
elárvult  üres  kézzel  s  ráncos  arccal, 
ki  rég  felhagytam  minden  földi  harccal, 
ki  megtaláltam  mindent  s  elvesztettem 
s  mi  menendő  volt  hagytam  menni,  menjen. 

S  a  gyermeknek,  nekem,  minden  csak  játék 
és  ékszer,  drágaság,  könny  s  szép  ajándék, 
a  perc  ami  örömöt  ad  nekem 
s  ha  fáj,  ha  fáj,  ha  fáj  kis  életem 
s  hogy  mégse  éljek  kis  örömtelen. 
Istenke  add  hogy  enyém  legyen  minden 
ami  csak  szép  van,  megható  és  ingyen : 
a  múlt,  gyerekkor  s  emlékek  varázsa 
és  sok  szép  ünnep  szép  fonott  kalácsa 
s  minden  kedves  nők  és  minden  kis  őzek 
kik  lankadt  nyelvvel  a  patakra  jőnek, 
minden  kis  templom  és  kedves  malom 
s  a  szép  liszt  mit  az  álmos  molnár  őröl 
a  percek  túnyaságán :  az  unalom, 

minden  harang  s  a  sok  kis  kedves  kertek 

s  a  gyermekek  kik  szépen  énekeltek 

a  kápolnában  a  litánián 

s  enyém  legyen  minden  gyenge  új  ág 

s  ami  más  arcokon  virul  az  ifjúság 

és  minden  régiség  és  minden  ami  szép, 

sok  elborult  és  kedves  régi  kép 

és  minden  messzi  és  sok  sok  vonatjegy 

és  minden  szép  táj  hova  a  vonat  megy, 

minden  szépségek  és  minden  csodák 

mik  kedves  tiszta  kis  üvegburák 

alatt  bágyadnak  s  mind  a  régi  fák, 

a  nyájas  völgyek  liget  s  kis  halom 

s  ahová  leülhetnék  minden  pad,  sírhalom 

és  minden  régi  kút  hol  elbágyadva  végén 

utamnak  felüdülnék  életem  szürkeségén 

s  minden  mosolygás  és  derűs  tekintet 

(a  kedvesem  szeme  hogy  enyhén  rám  tekintett), 

a  sok  szép  kék  szem  hogy  enyhén  tekintget 

és  minden  dal  mit  énekelnék  kedvvel 

s  egyszerű,  szép  mit  kedvesem  is  kedvel 

s  minden  kedvesem,  szép  mind  aki  volt, 

s  úgy  lengne  életem  felett  mint  enyhe  hold 

(s  úgy  csüngjön  életemen  lelkem  vágya 

mint  lágy  emlőn  egy  kisded  gyenge  szája 

s  tápláljon  langyos  és  megnyugtató  tej, 

enyhe  melegség  s  soha  semmi  kétely) 

s  ha  megunnám  kis  életemet  vedd  el 
Istenke  s  más  kis  jó  gyereknek  tedd  el 
s  én  visszaadnék  mindent  ami  szép  volt 
s  lennék  két  üres,  árva  kézzel  szép  holt, 
elfáradt  gyermek  s  mit  el  nem  ereszthet 
szoritna  kezem  egy  kis  fakeresztet, 
s  amit  mosolygó  fejem  fölé  szúrnak, 
rajt  kedves  lágy,  sor  «Báránnya  az  Urnák 
Már  Alszik  Békén  Égi  Nyoszolyán 
s  megenyhülve  bús  ifjúsága  végén 
Egy  Gyenge  Gyermek  Mosolyán ». 

MENNYEI  KISDED 

•  Bizony  mondom:  az  angyalok  nincsenek 

mind  az  égben 
és  vannak  még  szép  kincsek,  itt  lenn  is,  a 

szeméten* 

S  én  vagyok  a  pásztor  aki  messziről  jött 

és  hajadonfőtt  a  csillag  után, 

mert  már  rég,  már  rég  üres  volt  a  jászol 

és  panaszosan  bőgtek  vágyaim,  a  tiszta  tehenek 

s  én  térdepelek  most  messzi  vándor 

a  lábaidnál  mosolygó  drága  kisded 

(egy  miniator,  aki  szentképet  fest  majd  rólad, 

elfáradt  utas,  utasa  egy  békés  hajónak, 

min  a  bánatom  szunnyad  lágy  párnán 

és  úszik  utánam  és  mindétig  örökre  vár  rám) 

s  Te  vagy  a  Szűz  és  a  Gyerrpek, 

ne  nevess  ki,  ne  bánts,  ne  vess  meg 

hogy  vártalak  mindig  s  hogy  szeretlek 

s  alázattal  s  örökre  nézlek 

bánatos  bamba  szemmel, 

mert  én  vagyok  a  három  jó  királyok 

a  messziről  jött :  szelídség,  alázat  és  a  jóság, 

a  szelid  s  fehér  fivér  és  elhervadt  barát, 

az  elrejtett  arcú  koldus 

aki  nem  kér  s  el  nem  is  fogad  semmit, 

tőled  kis  gyenge  bárány, 

sápadt  mennyei  kisded, 

ki  együgyű  vagy,  tudatlan,  kedves 

és  lágy  emlőt  kíván  még  gyenge  szájad 

és  gyenge  tested  fátyol 

és  véred  bágyadt  méreg 

s  már  tömjénnel  és  zsoltárral 

im  örökre  dicsérlek 

és  méla  dudaszóval 

s  szegény  és  kis  szivemben 

szép  ajándék  van  Néked, 

amit  jó  kis  szemem  lát,  bizton  mások  is  látják, 

a  feletted  lengő  angyalt  s  kezében  a  pergament 

(oh  oly  szép  enyhén  bágyad  kis  fejed  glóriája) 

s  én  csendben  olvasom  s  mindenek  olvashatják : 

«Akire  Rámosolygott  Mind  Mind  Boldog  Az.  Ámen. 

S  Paradicsomba  Megyén  Be  Minden  Szentekkel.  Ámen. 

régi  és  szép  betűkkel  igy  szól  rólad  az  írás. 

SZEGÉNYKE  HERVADOZÓ 


»s  a  sziveinkben  úgy  csókolta  egymást 
mint  két   kedves    galamb,  a  szelídség  s 
a  jósági 


S  hogy  elmúlik  tőlem  a  délután,  szegény 

s  hogy  elmúlik  tőlem  kis  életem,  szegény 

s  hogy  bágyadtan  lelankad  két  kezem 

s  elhervad  ifjúságom, 

s  hogy  elmúlok  e  szép  világon 

leégő  gyertya,  hervadó  virág,  fakuló  hímzés, 

szentelt  barkaág,  fekete  galy 

s  szürkéje  mind  leomlik, 

szürkéje  is  leomlik  elfáradt  életemnek, 

talán  valami  rossz  öreg  szem  vert  meg 

hogy  szent  vagyok  s  úgy  kisér  minden  múlás 

s  sötét  kapujával  az  elmúlás 

oly  ifjan  s  öregen  vár  hogy  előtte  lehulljak 

s  én  élnék  még,  szeretnék  és  énekelnék  néha 

és  derűsen  mennék  be  és  éretten  és  békén 

a  dús  aranykapun  a  neve :  teljesülés 

s  ha  minden  szép  dalom  elénekeltem  már  én 

fáradt  ás  okos  koldus  a  templom  lépcsején. 


20 


alázattal  kuporgó  egy  bárány  és  egy  gyermek, 

ki  ingyen  énekeltem  magamnak  és  Te  Néked, 

s  akitől  ím  búcsúzom,  az  Ur  legyen  Te  Véled, 

oh  nékem  lágyan  int  már  a  békés  égi  élet 

s  enyhén  megáldlak  Téged  mig  útra  indulok, 

emlékeink  közt  járni  már  lelkem  lehanyatlik 

s  ha  bamba  bús  szemekkel  tán  visszarévedek  még, 

(és  elfáradt  szivemben  dereng  tán  életed) 

ne  gondolj  semmit  Kedves  már  nem  emlékezés 

(a  távozónak  sorsa  hogy  mindent  újra  lát  meg 

ami  kedves  volt  néki  és  égi  rendelésből, 

szép,  fakó  képeket  lemúló  életéből 

s  egész  életét  érzi,  hogy  üresen  ne  menjen) 

félénk  és  szép  szemeddel  oldozz  most  hát  fel  engem, 

a  csendes  búcsú  oly  szép  s  a  szemekben  marad 

s  kiz  őz  tekinteted  csak  szebb  lesz  még  és  mélyebb 

s  mig  hívni  fognak  engem,  lágy  égi  harsonákkal, 

üdvözlégy  szelid  arany:  oh  beteljesülés, 

addig  is  amig  mennék  a  kedvemet  tegyétek 

(s  szavát  a  távozónak  mely  jelentős  és  emlék) 

s  fáradt  fejem  alá  lágy  párnátok  tegyétek 

kedves  jó  angyalok,  szelid  enyhe  testvérek, 

enyhe  szelid  párnátok,  a  neve:  feledés. 

A  SZEGÉNY  PRZEMYSLI  LELKÉSZ  NAPLÓJÁBÓL 

a  vár  eleste  után,  március  24. 

S  hogy  elvettetek  tőlük  mindent  mindent, 

ne  bántsátok  szegény  kis  életük, 

ők  jó  fiuk  s  derék  legények  voltak  itt  lent 

s  testvéreitek  a  közös  szenvedésben 

mi  ránk  szakadt  kilencszáztizennégyben 

s  minek  a  neve :  háború, 

már  életük  felett  leng  szelid,  bús  ború 

s  hervadtán  mennek  kezükben  kis  batyuval 

és  éhesen  és  szivükben  szegényben  mélabú, 

már  foglyok  s  kiknek  gyenge  szivük  úgy  fáj, 

egy  rátok  bízott  méla  szelid  kis  nyáj, 

síró  vitézek,  könnyes  szeműk  s  kevés  szavuk, 

szóljatok  nékik  enyhe  és  kedves  szókkal 

és  illessétek  homlokuk  bús  csókkai, 

övék  a  gyűrű  s  övék  a  pálmaág 

és  minden  gyenge  uj  májusi  ág 

és  szóljatok  hozzájuk :  kis  testvérek 

s  adjatok  nékik,  amit  csak  lehet, 

egy  tál  vizet,  hogy  hűsíthessék  arcuk 

és  kenyeret  és  lágy  és  puha  szalmát 

min  szótlan,  békén  álmodni  lehet, 

hogy  ami  szép  volt  e  bús  kis  világon, 

eszükbe  jusson  a  kis,  messzi  ágyon, 

az  anyjuk,  kis  testvérük  és  a  kedves, 

akibe  törött  kis  szivük  szerelmes, 

régi  életük  emléke  s  mint  nehéz  bor 

álmosítsa  el  őket  a  gyerekkor 

és  higyjék  hogy  kis  életük  csak  álom 

és  minden,  ami  történt  a  világon, 

bús  fogságuk  legyen  arany  kalitka, 

oh  idegenek  és  mégis  testvérek 

s  akiknek  szeme  oly  irgalmas  s  oly  kék, 

simogassátok  meg  a  sok  szegénykét, 

hogy  elfelejtse  szomorú  kis  sorsát, 

lágy  kézzel  és  arra  gondoljatok, 

hogy  egyszer  mégis  szép  csend  lesz  és  minden 

enyhe  béke  szép  kis  földünkre  száll  le 

és  minden  kis  katona,  minden  kis  juh 

hátáról  lekerül  a  súlyos  borjú, 

s  nem  kell  hogy  öljön  s  kis  izzadt  homlokát 

megtörülheti  s  az  idegen  ágy 

és  minden  emlék  lesz  majd  néki,  bús  kis  emlék 

s  amig  e  szép  s  jó  idő  eljövend, 

legyen  szívetek  kis  irgalmas  kert 

s  amiben  enyhe  kék  virágok  nyitnak 

és  eljövendő  szép  arany  világok 
áldják  majd  érte  szőke  fejetek 
s  a  jó  kis  foglyok,  szelídek  s  szegények, 
jó  ellenségek,  társak  és  testvérek 
az  Isten  legyen  Veletek. 

TÁVOZÓ  PÁSZTOR  ÉNEKE 

LESZNAI  ANNÁNAK 


»kis  szerelem,  kis  bánat,  kis  világ, 
csak  búcsúzás  tőletek  minden  versem* 


Ugy  fáj  elmúlni  látni  álmom,  úgy  fáj 
s  aludni  majd  és  megint  csak  aludni 
és  hervadni  a  lemondás  magányán 
s  szegény  kis  szürke  életem  siratni 
és  elgondolni  mi  lehetett  volna 
és  elgondolni  ime  semmi  sem  volt 
s  hogy  szegény  szivem  hiába  jó  pásztor, 
kis  kedves  nyája  már  örökre  szép  holt 
s  most  búsulhat  már  botra  támaszkodva, 
ellankadt  lábbal  és  lehajtott  fejjel, 
a  szerelem  oly  szép  csengetyüszó  volt 
s  oly  enyhe  kék  szalagokról  csengett  el 
s  most  várhatja  megint  föitámadását 
a  szegény  lélek  s  tán  örökre  várhat 
s  arany  derűje  hervad  s  már  kis  bánat 
bágyadozik  benn  s  lankadoz  utánad, 
mint  szenteltvíznek  hűs  cseppje  illetted 
kis  homlokát  és  hogy  enyhén  ébredjen, 

o  égi  Gyermek  ki  hozzá  küldettél 

hogy  teljen  kis  ideje  s  énekeljen, 

s  most  rossz  kis  szókkal  mindent  tönkretettél 

(egy  álmodót  álmából  felkeltettél), 

már  szívem  minden  enyhe  kis  harangja 

múló  szerelmem  énekli  szelíden 

s  kit  mindig  elhagyott  a  kis  szerencse, 

kis  bánatára  már  panasszá  sincsen, 

mert  bölcs  és  agg  és  nem  lepi  meg  semmi 

s  magában  szói :  kis  szívem  megpihenni 

s  te  gyenge  gyermek,  szívem  szép  kicsinnyé, 

angyal  s  kis  ördög  egy  virág  képében 

s  akiért  fáradt  szelid  szivem  úgy  fáj, 

ki  el  fogsz  veszni  s  akit  elvesztettem, 

búcsúzz  szelíden  oh  eltávozó  már 

a  kis  zarándok  kinek  kis  szivében 

(oly  angyalin  szólott  a  sok  szelid  sip) 

szép  égi  énekeket  orgonáltál 

s  kinek  sok  bágyadt  álma  nem  kivan  már 

jó  zöld  füvet :  sok  kis  néhai  bárány, 

csak  vézna  kis  lábadnál  csendben  őriz 

s  a  pásztor  messze  megy,  oh  Isten  őrizz, 

hogy  visszajöttét,  rossz  gyermek,  megkívánd. 

BEATUS  ILLE 

KATONA    NÁNDORNAK 

Boldog  az  én  mondom,  aki  örökre 

mint  feltartott  ujj  társtalan  s  magános, 

magára  marad  testvérei  közt  is 

és  senkit  közel  nem  enged  magához, 

kis  szamarán  vidáman  lovagolgat 

és  mindig  megy  és  meg  is  áll  és  néz  is, 

oh  oly  közel  van  nyájasan  mosolygó 

s  oly  messze,  távol  mindenektől  mégis, 

csak  kis  nyugalmát  óvja  és  derűjét 

s  kis  napjai  szürke  harmóniáját 

s  mint  elhervadt,  okos,  öreg  varázsló, 

fél  illetni  az  élet  gyenge  fátylát, 

jó  szive,  langyos,  tiszta,  kis  üvegház 

s  mig  hull  a  hó  a  hideg  kis  világon, 

lankadoznak  benn  enyhe  kék  virágok 

s  kinn  csúf  havat  legel  a  bárány,  nyáron, 

jó  kis  szerelmek  langyos  telelője 

s  min  enyhén  kis  galambok  szállnak  átal, 

a  kis  üvegház  s  álmok  legelője 

s  rajt  mindig  lágy  és  aranygyapjas  nyáj  van, 

füves  kertecske  s  benn  a  beteg  lélek 

a  kövér  gyepen  visszatér  magához 

s  ha  pillantását  messze  küldi  mégis 

okos  s  rövid  láncot  kötöz  nyakához, 

oh  áldott  és  boldog  örök  kötöttség 

s  oh  hálóba  mélázó  s  szelíd  bárány 

s  oh  oktalan  és  nyughatatlan  lélek 

ki  rágsz  örökkön  kötöttséged  láncán, 

oh  voltam  én  is  nyugodalmas  s  boldog 

s  nyugtalan  kézzel  mégis  csak  illettem 

kis  életemnek  gyenge,  finom  fátylát 

s  ijedt  szivem  sok  bús  intése  ellen 

s  ki  szamaramon  vígan  lovagolva 

mindig  csak  mentem,  megálltam  és  néztem 

és  tovább  mentem,  mégis  csak  leszálltam, 

bár  szívem  mondta  szálljak  le  vagy  mégsem, 

leszálltam  ime  s  bölcsből  lett  szerelmes 

s  az  elaggottból  ime  újra  gyermek, 

jaj  ne  vedd  el,  jó  Istenem,  ne  verj  meg, 

kis  nyugodalmát  régi  életemnek, 

oh  add  vissza  a  boldog,  régi  láncot 

ami  elszakadt  kínlódó  nyakamról, 

a  boldogság  kis  kertjéhez  kötötten 

s  én  vígan  szöktem  akkor  el  magamtól 

s  most  kis  szivem  szorongatott  kis  állat. 

csak  Hozzá  óhajt  már  mint  hűs  patakra 
kívánkozik  a  gyenge,  lankadt  szarvas 
s  csak  sírok  mért  nem  maradtam  magamra 
s  csak  topogok  Utánna  mint  kis  bárány- 
kit  gyenge  lánc  köt  egy  kocsi  farához, 
oh  mért  kellett  meglátnom  s  szomjúhoznom, 
oh  mért  is  engedett  közel  magához, 
s  siratva  kis  szamaram  sírva  mondom : 
boldog  csak  az  ki  társtalan  s  magános, 
magára  marad  testvérei  közt  is 
és  senkit  közel  nem  enged  magához. 

VIRÁGOS  TÖVISKOSZORU 

BEVILACQUA    BELLINONAK 

Az  én  szivem  hét  kis  tőr  járta  át 

és  megjártam  a  bús  kálváriát 

és  liajadonfőtt  és  mezítláb 

s  hogy  öt  szép  sebem  vérem  még  eressze, 

messziről  int  életem  kis  keresztje, 

hajlott  kereszt  lágy  dombon  s  felette  enyhe  hold, 

leszögelt  szomorúság  rég  nyugodalmas  s  holt 

s  mint  délelőtti  őszi  nap  már 

mosolyogtatja  a  kerteket 

s  a  szelid  arany  felnevet, 

szívemben  derűs  őszi  nap,  már  őszi  napsugár  nevet, 

szívem  dédelget,  becéz  és  szeret 

s  mégis  mint  egy  kis  napos  kertnek 

világos  ösvényén  jár  egy  sötét  pap, 

úgy  sétál  benne  néha  még  a  bánat, 

az  ifjúkori  bús  napok  emléke 

(szép  vén  fasor  hol  papok  meditálnak 

oh  régi  kedves  ifjúság), 

mikor  szegény  szivem  az  életet  még  élte, 

már  derűs,  bölcs,  szelid  öreg  és  hajlotthátu 

s  a  napfényen  mosolyog  mi  megsüti  kis  hátát 

és  minden  szava  simogató  kedves 

s  jó  szeme  mindig  drága  könnytől  nedves 

(oh  könny  sok  édes  és  nehéz  fürt  drága  mustja 

s  érett  bora,  aszú  s  nemes,  ami  soká  állt) 

egy  jó  öreg  szív  és  két  htí  öreg  szem 

s  én  tudom  most  már  tovább  nem  öregszem, 

mit  öregedhet  az  aki  nem  él, 

mit  öregedhet  az  aki  nem  él  már 

s  csak  mosolyog  örök  bús  vándorlásán 

az  embereknek  és  e  kis  világnak 

s  kit  nem  bánt  a  világok  változása, 

évszakok  fordulása,  élet  és  halál 

(hogy  béke  van  vagy  szörnyű  háború  még) 

szép  békéje  örökös  béke  már  rég, 

fáradt  szivemben  drága,  szép,  arany  derű 

mosolyog  már  s  kis  angyalok  nevetnek 

s  akiket  mind  szeretek  és  sajnálok, 

én  megbocsátok  mind  az  embereknek 

s  a  sok  kis  kedvesnek  is  kik  szépek  és  szeretnek 

és  nem  félnek  s  oly  tisztán  mosolyognak 

s  úgy  jönnek  mint  kis  galambok  s  bárányok, 

jó  kis  testvérek  (s  ördögökké  lesznek) 

s  oly  enyhén  szállok  majd  az  Ur  kezére 

ha  int  az  angyal  (s  oly  készen  talál), 

mint  egy  hervadt,  kis,  békés,  öreg  szentnek 

kedves  kezére  száll  egy  szelid  madár. 

PIÉTA 

HORVÁT  HENRIKNEK 

«s  akiért  sírok  s  akiért  a  szivem  fáj 
s  akiért  a  táj  sir,  a  csillagok  s  az  ég 
s  az  angyal  is  s  r  s  eltakarja  arcát» 

Sírjatok,  akik  még  tudtok  sírni,  sírjatok 

s  engem  is  a  halott  kis  gyermekkel  az  ölemben 

sirassatok, 

sirassátok  fakó  és  sápadt  arcom 

s  elhervadt  két  kezem 

s  mikben  a  könnyek  kedves  patakja  nem  szün 

két  szelid  szegény  szemem, 

sirassátok  kinek  kés  járta  át 

szelid,  anyás  s  beteg  szivét 

oh  fájdalom 

s  sirassátok  kis  gyenge  gyerekem 

kit  nem  adatott  meg  is  tartanom : 

szerelmemet,  ki  szívem  gyenge  méhéből  fogant, 

nemrég  még  terhes  voltam  tőle  s  világra  alig  hoztam 

s  ime  már  halott 

sírjatok, 

sirassatok  jó  kis  testvérek,  angyalok. 

csak  bennem  élt  s  bennem  mosolygott  a  szegényke 

s  csak  bennem  sápad  túl  jámbor  s  kis  halálán 

s  gyenge  ágyéka  körül  elhervad  a  kis  kendő 

és  ő  is  hervadoz  majd  és  elenyész  szivembe 

és  nem  megy  majd  a  mennybe, 

az  elmúlásba  megy  be, 

sírjatok, 

sírjatok,  oh  jaj,  szelid  és  megnyúlt  arcú  sopánkodó  aggok 

s  ti  jámbor  asszonyok  kik  körülálltok  minket 

s  akik  még  sírni  tudtok 

sírjatok, 

az  én  fájdalmam  mégis  hiába  legnagyobb 

hisz  én  voltam  szüléje  s  ő  nékem  gyermekem  volt 

s  ha  sokszor  szólok  is  vagy  szóltam  volna  erről, 

bocsássatok  meg  és  értsetek  meg 

és  sirassatok, 

nekem  kedves  s  kis  gyermekem : 

a  szerelmem,  halott 

és  szűk  ölemből  bús  kis  ravatal  lett 

s  rajta  pihen  egy  törött  kék  tekintet, 

a  gyermekem  akiben  kedvem  tellett 

(kicsi  és  félrebillent  glóriás  szent, 

mondjatok  rá  egy  csendes  s  szelid  áment) 

s  sírjatok 

s  már  szólíthatjuk  őt  majd  lágy  arany  trombitákkal 

s  fohászkodhatunk  hozzá  régi  és  szép  imákkal 

én  mondom  és  hihettek  az  anyának  szavában : 

nem  száll  majd  fel  szivemben, 

békés  és  bús  sírjából, 

egy  uj  s  égibb  életre 

s  nem  száll  fel  majd  a  mennybe 

kis  enyhe  s  kék  zászlóval 

(s  két  feltartott  lágy  ujjal) 

s  nem  fognak  megszédülni  a  két  jó  katonák, 

a  két  sötét  s  csendes  őr :  az  álom  és  a  bánat 

s  majd  kezükből  sem  fog  kiesni  fegyverük  ijedten, 

mert  aki  jönne  majd,  hogy  sírjának 

nehéz  kövét  elhengergesse, 

az  angyal  késni  fog, 

oh  sírjatok  akik  még  sírni  tudtok, 

sirassatok 

s  ti  kik  sötéten  kuporogtok 

a  súlyos  kő  felett  (mi  nehezék  a  sírján) 

oh  jaj 

s  akárhogyan  is  sírtok  sirató  asszonyok, 

fejetek  a  sötét  gyász  is  hiába  fedezi, 

én  mondom  az  anya :  bizony  hiába  sirtok, 

(minden  virág  elhervad  és  elmúlik  minden  szép) 

hogy  kár  a  szemekért  s  hogy  mégis  sírjatok 

s  tépjetek  le  egy  lombot  a  szép  s  zöld  borostyánról 

s  hajlítsatok  belőle  kis  kedves  koszorút 

jó  és  lágy  kezetekkel 

és  tegyük  rá  a  gyermek  sápadt  s  halott  fejére, 

(oh  hova  lesz  a  kiégett  kék  szemek  enyhe  kékje 

s  hajak  bágyadt  arannyá  hova  lesz  a  világból) 

a  kisdednek  fejére  kiben  szegény  maganmnak 

igazi  kedvem  tellett 

s  kit  el  sohse  felejtek 

s  kinek  el  nem  jövendő  kedves  feltámadásán 

szegény  jó  szemeimmel  örökre  sírhatok  már 

s  az  én  fájdalmamnál  nincs  fájdalom  nagyobb, 

csak  azt  tudom, 

sirassatok, 

engem  és  a  kis  holtat 

akinek  egy  egész  kis  s  szűk  koporsó  se  kellett, 

sirassatok, 

oh  sopánkodó  drága,  öreg  aggok 

s  oh  asszonyok  is  ti  szentek  és  jámbor  életűek 

a  megtépett  ruhákban  és  bűs  sötét  kendőkben, 

akiknek  volt  gyerekök  avagy  meg  sem  fogamzott 

s  akik  látjátok  szivem  mérhetlen  nagy  fájdalmát, 

keljetek  föl  s  menjetek  útatokra 

(mert  késő  este  van  már 

a  csillagok  alatt) 

a  völgybe  le 

és  sírjatok. 

SIRATÓ  ÉNEK  EZERKILENCSZÁZTIZENÖTBEN 

»oh  jó  pásztor  állitsd  meg  most  már   ó'ket, 

sok  tévedt,  jó  bárányod,  a  riadt  nyájt, 

sok  csorba  késük  bus,  gyilkos  kedvétől 

szánd  s  egymástól  is,  oh  Uram,  mentsd  meg  ó'ket 

Dicsó'ség  az  élőknek  kik  még  élnek 

s  a  holtaknak  is  akik  elestek  Uram,  Dicsőség* 


Sírjatok  akik  még  sírni  tudtok 

sírjatok 

sirassátok  akiknek  két  lábuk  volt 

s  most  már  csak  egy  lábuk  van, 

sírjatok 

sirassátok  akiknek  két  szemök  volt 

s  az  egyik  már  halott, 

sírjatok 

sirassátok  kiknek  két  jó  erős  kezök  volt 

s  most  már  csak  egy  kezök  van, 

sírjatok 

sirassátok  akiknek  gyermekök  volt, 

kényeztetett,  szép  s  erős  gyermekök  volt 

és  nem  adatott  meg  is  tartanok, 

sírjatok 

sírjatok  azokért  is  kik  láttak  még  amikor  mentek 

s  most  semmit  sem  látnak  csak  bánatuk, 

sír^'atok 

sirassátok  aki  még  csak  meg  sem  holt 

csak  elveszett  s  kinek  még  koporsó  se  kellett, 

sírjatok 

sirassátok  a  sok  szegény  anyát 

kinek  öléből  bús  kis  ravatal  lett, 

sírjatok 

az  ő  fájdalmuknál  nincs  fájdalom  nagyobb 

szűk  ölükben  a  sok  halott  gyerekkel, 

kik  megértitek  szívük  mérhetlen  nagy  fájdalmát, 

jaj,  sirassátok  őket 

sírjatok 

sírjatok  a  sok  szétfolyó  drága  vérér' 

s  a  szűnni  nem  akaró  és  szörnyű  háboruér' 

sírjatok 

s  szemetekben  a  könny  patakja  bé  ne  szűnjön, 

akik  még  sírni  tudtok, 

sírjatok 

sírjatok  azokér,  kik  békés  s  boldog  holtak  már 

és  lágy  Ínyük  közt  enyhe  kék  virág  lankadoz 

s  az  élőkért  akiknek  élniök  kell  ilyenkor, 

sírjatok 

sirassátok  a  jó  kis  lovakat  is 

kik  felborzolt  sörénnyel  és  kifordult  szemekkel, 

már  lassan  hervadoznak  a  szép  havas  mezőkön. 

sírjatok 

sirassátok  a  feldúlt  sok  szelid  s  kedves  tűzhelyt 

mit  lángok  égettek  fel  s  a  sok  ijedt  kis  asszonyt, 

kik  messze  elszaladtak  az  égő  kis  házakból, 

sírjatok 

sirassátok  akiknek  ime  semmijök  sincsen, 

tehenük  elhajtották  s  karjukon  gyermekükkel 

s  kis  megterhelt  szamárral  (mindenük  ami  ráfért), 

ki  tudja  hova  mennek  s  mi  lesz  velük  jó  Isten, 

sírjatok 

sirassátok  a  sok  kis  kedves  árvát, 

szegény,  kis,  bús  apátlant  s  kiket  nagy  kék  sorokban 

s  bús  cipőkben  csoszogva  apácák  terelnek  majd, 

sírjatok 

sirassátok  a  sok  letiport  s  gyenge  kis  lányt, 

kik  szűk  gyerekkezökben  ringatják  gyerekök  majd 

s  korán  bezárulnak  jaj,  törött,  poros  virágok, 

sírjatok 

sirassátok  a  sok  bús  s  koszorutlan  menyasszonyt, 

kiknek  szegény  fejét  nem  fedezi  be  fátyol 

majd  s  a  halott  jegyesre  várhatnak  ablakukból, 

sírjatok 

sirassátok  mind  az  özvegyeket 

hogy  sötét  s  gyászos  fátyluk  hervadtán  leng  utánuk 

s  mint  bús  sötét  apácák  hosszú  menetje  mennek  és 

[fonnyadó  kezökben 
az  emlékek  gyertyája  sápad  s  könnyezik  folyton, 

sírjatok 

sírjatok,  mert  sok  szép  és  régi  templom 
s  kedves  s  a  szívünkhöz  nőtt  város  csak  szürke  rom  már 
és  a  kedves  oltár  is  mindenikünk  szivében, 
hogy  emberek  vagyunk,  testvéred  és  testvérem, 
sírjatok 

sirassátok  akik  már  túl  a  rácson, 
a  furcsa  kertben  ülnek, s  a  bús  fűzek  alatt, 
sápadt  és  ijedt  arccal  s  jó  messzire  maguktól, 
sírjatok 

sírjatok,  mert  az  országutak  mentén, 
a  határköveken  vékonyka  kis  kendőkben, 
kicsiny  gyermekek  ülnek  s  fáznak  s  szegény  kezükben,  kis 

[batyut  szorongatnak, 
sírjatok 

sirassátok  a  jámborka  kis  kecskét 
hogy  fenn  a  hegyeken,  ijedtében  szegényke,  kétfejű 

[gödölyét  szült, 
sírjatok 

sírjatok,  mert  ha  a  csonkák  menetje  egyszer  menne 
vége  sohase  lenne  s  ha  béna  tagjaik  nem  volnának  befödve, 
ki  tudna  közülünk  mégegyszer  elaludni, 
sírjatok 

sírjatok,  mert  nem  lesz  már  olyan  végetlen  vászon, 
ami  befedezhetné  majd  mind  a  sebeket 
a  sok  enyhe  s  fehér  kifogy  majd  a  világból, 
sírjatok 

sírjatok,  mert  a  lágy  és  zöld  mezőkön 

több  a  kereszt  már  akár  a  temetőkön, 

sírjatok 

sírjatok,  mert  messze  ment  a  jó  pásztor 

és  csúf  háború  pusztít  szegény  s  együgyű  nyáján, 

sírjatok 

sírjatok,  mert  nem  hagyják  az  élőket  már  élni 

és  a  halottas  kertek  s  kórházak  mind  beteltek, 

sírjatok 

sírjatok,  mert  túl  ez  időknek  múlásán 

majd  rőt  füvet  legel  a  béke :  a  gyenge  bárány 

(csak  rőt  és  rossz  füvet  szegény  s  ártatlan  bárány), 

sírjatok. 

JÓ  KIS  SZOLGÁLÓ  S  MENNYBE  MEGY 

fés  meg  fogod  majd  látni,  ki  csendet 

szerettél  itt  lenn, 
hogy  földi  csendünkben   hány    sok    kereplő 

lármáz 
s  fenn  csend  lesz  akkor  is  ha  minden 

angyal  hárfáz 
vagy  citeráján  játszik  s  ó  harmoniumon 
(és  vékony  ezüst  sipon  vagy  kézi  orgonáján) 
s  a  chorál  ami  gyenge  mellükből  száll 

szivedre 
csak  boldogságot  hoz  majd  s  csak  mélyebb 

s  nagyobb  csöndet 
s  örökre  s    zavartalan   hallgathatod    szived 

majd, 
kedves  kicsiny  megfáradt  s  boldogtalan  kis 

gyermek, 
aki  tönkre  fogsz  menni,  hogy  aztán 

feltámadhass* 

S  ki  minden  férfiaknak  hív  szolgálója  voltál 
a  szerelemben  s  nem  volt  tisztább  kis  cseléd  nálad 
(s  aki  olyan  sápadt  vagy  s  szűz  mint  oltári  gyertya 
viasszá  s  egy  kis  bárány,  kékszalagos  juhocska 
s  kis  meggyötört,  merengő,  ijedt  és  engedelmes 
s  kicsi  csengője  nyakán  oly  ártatlanul  csenget) 
s  egész  a  szerelemből  éltél  s  a  szerelemnek 
s  kinek  egyszerű  szíve  drága,  terhelt  kis  öszvér 
s  hátát  örökké  nyomja  az  emlékek  sok  zsákja 
(kedves  szavak  csomagja  miket  okos  profánok 

jó  kis  magukért  mondtak  s  hogy  szépen  visszakapják) 
s  kedves  és  megfáradt  vagy  és  sok  vigasztalásra 
avagy  új  szerelemre  van  szüksége  Magadnak 
s  amin  ellankadhatnál  (gyenge  s  szelid  mosollyal 
s  mint  anyja  szelid  mellén  megnyugszik  gyenge  kisded, 
hogy  jóllakott  egészen)  s  kicsit  meg  is  nyugodnál 

Boldog  vagy  én  mondom,  mert  tovább  élsz  s  felejtesz, 
s  ha  cselédsorban  is  mert  élni  olyan  édes 
s  mert  a  szép  kis  időben  enyhére  fakul  minden 
s  az  uj  élmény  nyomán  elmosódik  az  emlék 
és  életünk  falán  felejtett  régi  énünk, 
csak  egy  kis  s  az  időben  elborult  régi  kép, 
romokkal  s  enyhe  holddal  s  nem  is  fáj  nekünk  jobban 
mint  régi  kép  ahogy  fáj  mert  sötét  egy  kicsit, 
ártalmatlan  mégis  már  és  elbágyadt  és  enyhe 
és  meddig  is  pihenne  egy  ily  képen  szemed, 
ki  drága  s  kis  gyermek  vagy  és  együgyű  egészen 
(s  kinek  csak  fáj  az  emlék  s  úgy  elmenne  magától) 
s  ki  révedten  hallgatod  szavam  hogy  kék  szemed  szép 
s  hogy  mosolyod  mi  itt  lenn  nem  tudjuk  megfizetni, 
csak  szívünkben  hordozni  szemeid  nefelejcsét  s  elbágyadt 

[szőkeséged 

(s  ki  most  kedvesen  ásitsz  ha  olvasod  e  verset 
s  a  dicséretet  Rólad  s  hitetlen  mosolyogsz  csak 
és  lankadt  kis  nyelveddel  illeted  vékony  szádat 

s  nem  sejted  mert  nem  mondtam  szívemben  a  szerelmet, 
hogy  kedves  nyurgaságod  drága  mint  egy  kis  őzé 
s  hogy  vézna,  gyenge  lábad  nyomát  kis  angyalok, 
tipegő,  csöpp  lépteid  nyomán  némán  megáldják 
s  hogy  vékony  s  kis  kezed  felejthetetlen  minékünk 
ha  költők  is  vagyunk  s  e  földi  téren  élünk, 

össze  kellene  állnunk  körüled  iskolába,  kik  még  tanulni 

vágyunk) 

s  mikor  mondtam  hogy  nézd  az  angyalt  a  küszöbön 
(enyhe  bekötött  fejjel  s  szép  lábakkal  mezítláb) 
s  aki  annunciálni  jött,  semmit  se  láttál  Te, 
így  mondtad  legalább  s  hogy  mit  is  kereshetne, 
ki  üres  és  fáradt  vagy,  egy  angyal,  épp  tenálad, 

oly  kedves  s  együgyű  vagy  és  ártatlan,  én  mondom 

és  olyan  makulátlan  mikor  hiszed  gonosz  vagy 

(s  ezt  önzetlen  mondhatom  hisz  engem  nem  szeretsz 

s  amibe  Istenem  bele  kell  hogy  nyugodjak 

vagy  mit  is  tehetnék  mást,  mégis  itt  emlitem  meg, 

hogy  senkinek  sem  lehetsz  e  kis  földi  életben, 

már  aki  nékem  voltál  s  olyan  semmi  és  minden. 

Megbolygatom  és  Múzsám  és  Megvigasztalom 

és  akinél  megálltam  hogy  elmondjak  sok  szépet 

ami  rég  bennem  volt  már  s  mennyit  nem  mondtam  el, 

de  hagyjuk  ezt  mert  sírni  nem  volna  érdemes 

ez  életben  semmiért  és  elég  öröm  élni,  jaj,  hol  is 

[hagytam  el) 
mondom  oly  makulátlan  tiszta  és  együgyű  vagy 
hogy  bizton  meg  fogod  látni,  amit  majd  meglátandnak, 
minden  együgyűek  s  mit  a  Koszorús  Bárány 
szelidségük  fejében  igért  meg  nékiek, 
a  Szép  ígéreteknek  Enyhe  Országát  hidd  el 
s  be  fogsz  jutni  bizony  csakhogy  nem  itt  e  földön 
Minden  Paradicsomba  s  szép  kis  angyal  leszel, 
mikor  megláttalak  kedves  fejed  felett, 
aranyos  glóriádba  volt  régi  s  szép  betűkkel, 
e  néhány  régi  szép  szó  «Boldog  Leend  Bizony» 
«s  amért  megszenvedett  meg  is  vigasztalódik)) 

(meg  fogsz  vigasztalódni  hogy  mi  is  vár  Reád  ott, 

hogy  csupa  vigasztaló  ami  a  pergamensek 

soraiban  vagyon  mit  bontnak  angyalok 

s  a  szemmel  való  verést  senki  sem  tudja  ott 

és  nincsenek  rossz  álmok  és  régi  álmoskönyved 

nem  kell  mindig  böngészned  s  nem  fáraszt  el  kabala 

snem  les  rád  minden  sarkon  száz  kis  eleven  ördög, 

s  nem  dúlja  fel  napod  egy  rossz  s  olcsó  planéta, 

a  férfiak  furcsákat  tőled  majd  nem  kivannak 

s  hogy  nem  lettél-e  beteg  nem  kell  örökkön  félned, 

az  égi  ágyasházak  párnái  oly  szelídek 

s  olyan  enyhe  és  könnyű  a  szeretőknek  teste) 

S  Mert  Könnyebb  Az  Tevének  Az  Tű  Fokán  Átjutni 

és  itt  egészen  mindegy  hogy  egy  avagy  két  pűpú, 

Mint  Bejutni  Az  Mennyekbe  A  Meg  Nem  Szenvedettnek, 

szeretned  kell  sokat  még  és  oly  sokat  ölelni 

s  szenvedned  is  sokat  még  amig  az  égbe  mész  fel 

s  az  Isten  jobbján  ülsz  majd  kis  gyenge  gyereke 

és  sokat  is  kell  sírnod  még  sok  kis  éven  által 

s  várni  amig  elhervadsz  s  lassan  fonnyadozol 

(ha  csak  előbb  nem  avat  boldoggá  egy  betegség) 

s  ki  szép  voltál  és  kedves  nem  tudsz  majd  mosolyogni 

csak  torz  grimaceba  fut  majd  össze  két  ajakad 

s  tükreid  eltöröd  mind,  hogy  ne  lássad  magad, 

aki  megöregedtél  s  csak  vénségedre  lettél 

magadra  hagyatott  s  elhervadt,  kis  öreg 

és  milyen  szép  lesz  akkor  dagadt  kis  könnypárnákkal, 

esdeklő  és  törött  s  kiégett  kék  szemed 

s  ki  minden  férfiaknak  hív  szolgálója  voltál 
s  nűséges  kis  cseléd  s  tiszta  a  szerelemben 
s  kit  mindenki  elküldött  ime  mit  is  tehetne, 
helyet  hol  is  találna  s  ha  akármeddig  menne 
s  kezében  kis  batyuval  és  nedves  kék  szemekkel 
s  talán  egy  két  forinttal  a  zsebkendődbe  kötve 
s  egy  kis  kidobott  cseléd  bánatával  szivedben, 
elindulsz  és  mész  csak  mész  az  úton  csendben  szépen 
s  amig  kiérsz  egészen  sötét  mezőkön  által 

s  a  keresztek  alatt  is  és  keresztet  vetsz  szépen 

és  nem  fogod  majd  látni  hogy  este  lett  feletted 

és  hogy  a  keskeny  ösvény  az  égbe  kanyarog, 

csak  egy  távoli  s  enyhe  elbágyadt  kicsi  fényt  látsz, 

és  nem  fogod  majd  tudni  hogy  im  utadnak  végén, 

életedből  kiértél,  csak  akkor  ha  az  angyal 

megfogja  a  kezed  és  szelíden  vezet  majd, 

mint  egy  bus  kis  vak  asszonyt  vezet  egy  gyenge  kis  lány 

s  mig  a  bus  bot  kopog  (s  már  békésen  s  egykedvűn 
csoszogsz  utánna  lassan)  messziről  feléd  enyhül 

megszűrt  szép  muzsikája  sok  égi  hangszereknek 
a  Boldogoknak  száján  s  valami  olyan  enyhe, 
ami  eltölt  majd  Téged  s  ha  egész  odaértél, 
a  trombitáknak  láttán  a  sok  arany  a  kéken 
s  az  egész  menyországnak  szép  arany  gothikáján 
(s  sűrű  kis  csillagokkal  ókék  mennyezetén) 
az  angyaloknak  gyenge,  lengő,  virágos  fátylán, 
a  szentek  carminszin  és  méregzöld  ruháján 
s  a  tonsurák  ezüstjén  mit  Angelico  látott 
(aki  szintén  Beato  avagy  magyarul  Boldog) 
s  hogy  angyalok  dalolnak  ó  hangjegyfüzetekből 

s  a  szentek  seregébe  mig  feléd  száll  a  hír  majd 

s  bim  bam  bim  bim  bam  bim  bam 

kedves  kicsi  harangok  kondulnak  (majd  feletted 

és  mindig  folyton  újak  (szép  enyhén  összefolyva 
sok  esteli  angelus  (és  folyton  csak  azt  mondják) 
s  azt  harangozzák  mindig,  minek  is  volt  jó  élni 
s  a  szerelemben  lenni  örökkön  kis  cselédnek 
(minek  is  volt,  születni  erre  a  rossz  világra) 

s  Te  szépen  csendben  ballagsz  és  bólongatsz  fejeddel 

amig  két  fiuangyal  egy  kapunál  megállít 

s  azelid  kezével  int  hogy  itten  térdeljél  le 

(s  izmos  s  erős  lábakkal  később  tovább  vezet  majd), 

sok  bömbölő  aranyból  tudod  majd  meg  hogy  ime 

kezdődik  az  Ítélet  hogy  döntsenek  terólad 

s  mind  az  égi  polgárok  eljönnek  s  mind  a  szentek 

a  nagy  kapu  elé  ami  majd  meg  fog  nyílni 

(s  min  az  Isten  szeme  tündöklik  színaranyból) 

s  csodálkozol  kis  ábrándos  majd  tágranyílt  szemekkel 

s  kis  batyudat  letéve  összeteszed  kezed, 

mert  ime  elérkeztél  az  Istennek  elébe . . . 

EGY  KIS  FRÁTER  ÉNEKESKÖNYVÉBE  ÍRVA 
TALÁLTATOTT 

SZOMORY    DEZSŐNEK 

«oh  hogy  fogom  lerázni  én  szegény  a  szivemről, 
a  sok  kék  nefelejcsek  alélt  mennyei  kékjét, 
ami  szemedből  hullt  rá,  két  irgalmas  kék  szemből 
s  mik  oly  jók  és  szelídek  mint  szent  Teréziáé* 

S  én  aki  életem  majd  a  jó  s  kicsiny  szenteknek 
csendes  kis  lialálával  végzem  e  földi  téren 
s  ha  szép  lassan  lepergett  már  majd  a  homokóra, 
mi  lesz  ha  elmegyek  kis  életemmel  mit  nem  éltem, 
mint  ők  kik  sötét  dómok  mélyében  könyörögnek 
(hova  lesz  mit  nem  éltem  sok  derűs  szép  napom, 
ha  lefekszem  ágyamba  amit  rég  vetettem  meg) 
s  ki  épp  olyan  hervadt  vagyok  mint  egy  pap  a  napon 
és  sohsem  is  mozdulnék  meg  életem  szürkeségén 
s  ha  szép  napjaim  is  sötét  fákhoz  kötötten 
nyilakkal  általlővék  mint  a  szegény  Sebestyén, 
a  gondoknak  nyilával  s  amelyek  mérgesek  mind 
(és  olyan  sűrtín  jönnek  és  olyan  szüntelen, 

ellenük  mit  is  tehetnék  hátrakötött  kezekkel) 

s  kinek  hogy  szenvedett  Te  adtad  im  a  kendőt, 

hogy  szomorú  szép  arcát  rányomja  szép  emlékül, 

kis  Veronika  kedves  és  lágy  és  enyhe,  kendős 

(jó  és  jámbor  kis  lélek  és  kedves  kis  hugocska) 

s  ki  Téged  festettelek  mint  az  evangyelista 

Lukács  aranyalapra  és  enyhe  szép  színekkel 

festette  a  Madonnát  s  épp. olyan  áhítattal 

s  épp  úgy  örök  emlékül  és  én  is  csak  az  voltam, 

egy  alázatos,  jámbor  s  bőráncu  kámzsás  festő 

s  ki  összetett  kezekkel  sokat  is  imádkoztam 

és  néha  térdelve  is  (s  mert  oly  üresek  s  untak 

mind  a  régi  imák)  egész  új  s  szép  szavakkal 

s  enyhén,  sóhajtva  mondtam,  ha  nehéz  volt  szivem : 

((hogy  menj  el  tőlem  Gyermek,  hogy  menj  el  és  ne  menj  el 

s  hogy  hagyj  magamra  most  már  csendes  kis  életemmel 

s  ha  akármilyen  szép  is  minden  iniciálé, 

mit  könyvembe  befestek  Veled  való  napomból, 

szelíd  emlékezésül  s  mi  itt  marad  belőlem 

s  mutatja  majd  hogy  éltem  én  is  e  kis  világon 

s  hogy  jámbor  krónikás  mit  lehetett  felírtam 

s  hozzá  képet  festettem  s  amilyet  éppen  tudtam 

s  mindig  csak  azt  éreztem  hogy  napjaim  lemúlnak 

s  hogy  kis  életem  lassan  csak  elmúlik  felettem 

s  huszonöt  évvel  agg  megyek  ki  a  világból, 

az  elfogyó  délutánt  sajnáltam  és  szerettem 

s  félve  kérdeztem  este  mit  is  csináltam  aznap 
s  hogy  életem  nyoma  maradt  e  valamin 
s  ha  életemet  élni  soha  bele  nem  kezdtem 

s  Te  akit  szemem  elé  úgy  emeltem  magamnak 

s  olyan  játékos  kedvvel  mint  egy  kristályt  a  gyermek 

és  úgy  tudtam  örülni  minden  kicsi  örömnek 

ami  Terajtad  át  ért,  kis  csiszolt  üvegen 

s  mint  ifjú  a  patakra  úgy  hajoltam  fölébed 

s  szemeid  szép  vizében  fájó  magam  néztem  csak 

s  egész  meg  is  igéztem,  megöleltem  s  megírtam, 

én  magamat  imádó,  szegény  s  elkárhozott, 

bús  földi  nők  közt,  kis  szelid  égi  angyal 

bevallom  ime  itten  és  hihetsz  is  szavamban : 

mégis  csak  szép  aranylánc  voltál  az  én  nyakamban 

és  mert  a  szerelemből  biztos,  hogy  szenvedés  lesz, 

a  szenvedés  s  szerelem  oly  egyforma  két  nővérek 

és  mindig  szépen  együtt  mennek  s  karöltve  járnak 

(oly  kedves  méla  szájuk  s  arcuk  is  oly  egyforma, 

mint  két  ikertestvérnek  Burne  Jones  egyik  képén) 

s  mig  nem  vagyok  ttszerelmes))  ments  meg  engem  még  Tőled 

és  jövendő  magamtól  mert  szenvedni  nem  tudnék 

s  amig  elmenned  könnyű  és  szivem  sem  nehéz  még, 

hogy  újra  élhessem  a  régi  életem  majd, 

ami  már  szép  volt,  csendes  és  derűs  és  magános 

s  tűnő  lábadnak  útján  majd  szemeim  kisérnek 

s  enyhíti  feledés  kedves  örök  emléked)) 

és  Akinek  én  voltam  a  hívek  kisded  nyája 

és  mind  a  búcsúsok  kik  itt  lenn  felkerestek, 

Te  nem  mentél  el  mindjárt  és  szavaim  szerint 

(s  oh  mit  is  tettem  volna  ha  mindjárt  mégis  elmész) 

s  alázatos  és  enyhe  szelid  és  szép  szemedben, 

az  engem  üdvözítő  ostyával  és  kehellyel 

(s  ha  sokszor  mondtam  is :  tudom  nem  vagyok  méltó, 

az  ostorára  s  Terád  o  hostia  salutaris). 

Te  lehajoltál  hozzám  s  szeplőtelen  kezeddel 

s  szép  szavak  malasztjával  simogattál  meg  engem 

s  mint  egy  egész  kis  angyal  olyan  jó  s  szelid  voltál 

és  mellettem  maradtál  tűnő  kicsi  időmben, 

mig  megírtalak  Téged,  akit  nagyon  szerettem 

Bocsásd  meg  szerelmemet,  Dicsértessél  és  Ámen. 

ÉS  ITT  KEZDŐDIK  AZ  ARANY  LEGENDA 

«s   mert  testét    nem  nyomta  le   földi  súly  már, 
gyengéd  lelkével  messze  szállhatott .  . .» 

S  az  Istennek  szegénnyé  aki  egy  szál  kis  ingben 
távozik  ime  Tőled  és  vígan  dudorászva, 
ki  szívében  oly  gazdag  mire  volna  ruhája 
s  szegény  és  kis  magát  imáidba  ajánlva, 
ellankadt  vándorló  s  boldog  boldogtalan, 
az  antik  Padovába  megy  el  fehér  barátnak 

tán  hallottad  már  hírét  az  antik  Padovának 

s  hogy  milyen  szép  kis  dombon  áll  ottan  a  monostor 

oh  minden  szép  dicséret  kevés  Itáliának, 

a  drága  meleg  kék  égért  mi  fejünk  fedezi 

s  azért  az  egészen  kis  s  elbágyadt  napsugárért 

szelid  lankák  felett  mit  Perugino  látott 

s  a  vékony  kedves  fákon  s  enyhe  zöld  dombokon 

s  mit  a  fehér  barát  lát  csendben  gondolkodón 

(egy  kis  zsámolyon  ülve  s  ölébe  tett  kezekkel), 
a  táj  felett  hová  kinéz  az  ó  monostor 

s  amin  pihen  szemem  majd  s  öreg  és  fáradt  gyermek, 

csendes  kis  szemlélődő  s  sokat  szorongatott, 

végre  kinyujtózhatom  a  végtelen  nagy  csendben 

(az  élet  engem  mindig  épp  hogy  csak  elfárasztott 

s  ha  sohasem  is  éltem  s  nem  születtem  csak  nézni 

s  ölembe  hullt  kezekkel  hervadni  tétován) 

s  öreg  fák  árnyékában  majd  a  monostorkertben 

még  nem  mentem  el  látod  de  bizton  elmegyek 

s  régi  és  szép  könyvekből  beszélek  majd  Veled 
s  szüntelen  olvasva  a  sok  jó  s  régi  példát 
gondolok  vissza  majd  Rád,  jámbor,  kis  szelid  s  méla, 
egy  öreg  kövön  ülve  és  csendes  tűnődésben 
és  emlékektől  terhes  nehéz  s  szegény  fejem, 
sápadt  állam  alatt  kezemmel  támasztva  meg 

igy  ült  tán  Ágoston  egy  régi  fa  alatt 

s  boltíveknek  alatta  a  monostortornácon 

s  olvasta  jó  szent  Pálnak  hosszú  epistoláját 

a  Rómabeliekhez  s  szelid  és  szép  szeme, 

fel  is  nézhetett  sokszor  az  ódon  kapcsos  könyvből 

s  ha  régi  életének  kísértő  rossz  órái 

s  ha  akármilyen  szépen  szóltak  is  oldalak 
az  Atyáról,  Fiúról  s  Szentlélek  Galambjáról 
jámbor  olvasmányától  messzire  el  is  vitték, 

megnyugosztalta  mindig  amit  kinn  túl  a  rácson, 
a  kis  világból  látott  a  derűs  szép  olasz  táj 

a  messzi  cyprusok  közt  a  régi  hamvveder 

s  a  kedves  kis  romok  az  enyhe  zöld  campagnán 

(a  mosónék  dala  a  kis  pataknak  alján) 

a  sok  kis  csacsifogat  jámborka  kis  csengői 
s  a  békén  üldögélő  napernyős  kocsisok 

s  az  utánuk  szállongó  lágy  porfelhőbe  bámult, 
a  békés  napsütésben  vagy  csendesen  figyelt 
a  madár  énekére  feje  felett  az  ágon, 

és  mint  az  aki  rab  lett  saját  akaratából 
(s  elválasztó  falát  emelték  angyalok) 
és  a  szíve  szerint  ki  sohasem  is  vágyott, 
csendes  kis  életéből  és  csendes  cellájából 
(és  szép  lassan  elhervad  a  tűnő  kis  időben) 
s  arca  a  rács  mögött  már  szelíden  sápadoz, 

ha  én  elmegyek  egyszer  s  itthagyom  a  világot 

s  a  vastag  és  magas  fal  elválaszt  tőletek 
s  a  jó  fehér  fivérek  kis  testvére  leszek 
és  olyan  messze  Tőled  szépen  hervadozok, 

aki  gondol  Veled  tudod-e  majd  ki  volt  az, 

a  szép  vén  fa  alatt  s  a  virágos  gyepen, 
a  fejét  megtámasztva  sápadt  s  vékony  kezével, 
egy  mohos  kövön  ülve  ölében  régi  könyvvel 
s  a  könyvéből  kinézve  olyan  messzire  néz  el, 

tudod-e  majd  ki  volt  az  ki  Téged  szeretett 

s  mélyfülkéjü  kicsi,  vasrácsos  ablakokkal, 
kinek  háta  megett  szürkül  a  kis  monostor 
s  ki  szereti  a  kertben  ott  a  sok  kis  virágot, 
mit  barátok  neveltek  türelmes  jó  kezekkel 
s  a  kert  üres  ösvényén  s  indáján  a  repkénynek 
kinek  szeme  kalandoz  s  régi  latin  betűin, 
a  csonka  sírköveknek  mik  mögött  benn  a  falban, 
az  Úrban  befordult  szerzetesek  pihennek 

s  kinek  kezére  szállnak  ott  a  szelid  galambok 

s  ki  az  ki  mindig  írja  emlékeinek  könyvét 

és  lúdtollal  kezében  szemével  ég  felé  néz 

s  a  könyvesszoba  szentképes  goth  ablakján  mereng, 


55 


vagy  összetett  kezekkel  gondol  Rád  térdeplőjén 

s  hogy  mit  imádkozik  azt  ki  is  mondaná  meg, 

jó  kis  nővér  s  hugocska  tudod-e  hogy  ki  voltam, 

ki  áhítatos  voltam  s  ha  világi  is  mindjárt, 
egy  jámbor  szentképfestő  s  ha  ki  is  nevetett 
s  magános  mint  egy  csillag  avagy  egy  tiszta  költő 
(szentéletü  profán,  mindig  beteg  s  szerelmes) 
s  aki  hamar  elhervadt  mert  nagyon  szeretett, 
egy  gyarló  miniator  és  mi  is  lehetett  más, 
mint  egy  ellankadt  vándor  s  ha  örökkön  mosolygó, 
derűs  s  megértő  bölcs  is  csak  megfáradt  zarándok, 
egy  hívő  és  hitetlen  s  mik  is  lehetnénk  mások, 
egy  szem  por  a  nagy  porban  mi  is  lehet  az  ember 
s  ha  százszor  is  a  fákkal  s  madarakkal  beszélget 
s  megfejti  és  megérti  minden  dolgoknak  mélyét 
(s  a  Szentlélek  leszáll  rá  így  mondják  régi  könyvek 
s  az  Ur  fényességétől  telik  is  meg  egészen) 

a  csendben  és  magányban  ami  majd  ott  körülvesz 
s  a  mi  olyan  mélységes  hogy  szinte  egész  szent  már, 
mondom  majd  szavak  nélkül  szegény  kis  fáradt,  csendes 

«csak  nehéz  árnyék  voltam  világos  szép  ruhádon, 
de  mégis  csak  én  voltam  aki  szeretett  Téged 

és  aki  nyakába  vett  kis  bárányt  leggyengébbet, 

kedves  és  gyámoltalan  ijedt  s  árva  kis  bárányt, 

jó  pásztori  nyakába  s  kis  kezedet  úgy  fogta 

mint  bárány  gyenge  lábát  s  szép  szavakkal  becézett 

s  aki  csak  vigyázott  Rád  és  úgy  kényeztetett 

(és  mindig  igy  szólított  Kis  Gyerekem  s  Angyalka))) 

s  Te  voltál  egyedül  kit  sápadt  homlokán, 
bús  szerzetesi  csókom  illetett  s  kit  szivemben 
szép  emlékül  viszek  majd  magammal  a  világból 

s  kinek  képe  alatt  csendes  kis  életemben, 
messzire  vitt  szivemben  a  kámzsának  alatta, 
örökre  mindig  pislog  az  áhitat  kis  mécse 
(mint  kis  boltok  homályán  a  szentképek  alatt), 
s  olajjá  sohse  fogy  el  titkos  kezek  élesztik 
s  nem  hagyják  elaludni  az  éveknek  homályán 
s  mint  útszéli  sötét,  elborult,  régi  képek 
előtt  örökre  hervad  a  mécs,  virág  s  a  gyertya 
s  a  kegyeletből  rátett  szép  gyöngyházolvasót, 
illetni  ki  is  merné  s  ott  is  marad  mindétig, 

épp  úgy  megmarad  minden  szép  kis  képed  alatt, 
annak  a  szivében  is,  aki  majd  ott  a  kertben 
a  régi  fa  alatt  ül  és  csendben  hervadoz, 

egy  régi  szép  kövön  és  megtámasztott  fejjel 

s  csak  ül  és  ül  és  néz  csak  s  mindig  emlékezik 

s  sok  gondja  messze  jár  majd  az  ölében  a  könyvtől 

(igaz  sajnálkozónak  s  életed  siratónak 

és  akinek  megmondtad  milyen  boldogtalan  vagy) 

s  aki  mindent  megérzett  mi  nehéz  s  hervadás  szag, 

céltalan  a  világon  s  mit  kikezd  az  enyészet 

s  szomorú,  szegény,  szürke  és  sajnálni  való 

s  a  halálnak  van  szánva,  minden  morbid  szépséget 

és  igy  vett  észre  Téged,  a  sápadtarcu  jó 

s  aki  már  hervadozó  szépségedet  siratja 

(hogy  szép  s  beteg  virág  vagy  és  hiábavaló) 

és  mindig  arra  gondol  hogy  minek  is  születni 

s  hogy  minek  is  élnie  ha  minden  csak  mulandó 

(ha  ami  itt  lenn  vár  ránk  csak  csendes  hervadás) 

s  ha  csak  az  égi  szépség  valóban  maradandó 

s  hogy  az  égi  szépséget  mért  nem  mindenek  tudják, 

hogy  mért  nem  marad  itt  lenn  földünkön  mosolyod 

s  megnyugszik  csak  mert  tudja  hogy  a   Paradicsomba, 

az  Isten  kis  kertjében  (s  az  ő  fáradt  szivében) 

Te  tovább  mosolyogsz 

s  messze  a  völgybe  néző  s  vakon  meredező  szem 
(oly  sok  minden  fáj  benne  nagy  nyugalma  alatt  is) 

s  igy  szól  majd  hozzá:  «Béke))  az  enyhe  táj  s  a 

[csend  is 

s  szerencséjét  sem  siratja  s  hogy  nem  volt  fiatal 
s  hogy  a  jótékony  fátyolt  sohsem  emelte  fel, 
nem  merte  felemelni  avagy  nem  is  akarta 

(és  aki  tudott  sírni  s  meg  is  vigasztalódni, 
gyengéd  és  szomorú,  úgy  sápadoz  már  itten, 
mint  sápad  elefántcsont  az  időben  s  pergamen) 

sápadt  búsongó  árny  a  régi  fa  alatt 

s  akit  korán  megejtett  a  monostor  varázsa 

(már  húszéves  korába  volt  kis  elfáradott 

s  elhagyatott  és  árva  s  szerelmes  a  magányba 

s  fáradt  kezével  intő:  abizony  nem  érdemes)>) 

s  virágok  közt  hervad  a  kis  monostorkertbe 

s  szegény  kis  élete  igy  múlik  el  felette 

s  elmúlik  sápadt  arca  s  szép  álmodó  szeme 

kiréved  a  világból  örök  emlékezésben 

s  a  két  keze  elhervad  szűk  kicsike  ölében, 

oly  ifjú  még  szegényke  s  olyan  nagyon  öreg  lett 

(töretlen  hittel  vén  s  tört  szívvel  szelíd  gyermek) 

s  örök  nyugodtan  ül  csak  és  tűnődik  magában 

mindig  csak  űl  és  néz  csak  sohasem  is  ébred  fel 
s  csak  alszik  vak  szemekkel  szegény  elfáradott 
és  ölében  a  könyvvel  (a  fakó  vén  betűkkel 
s  piros  iniciálékkal)  a  sok  szép  legendával, 
mit  életéből  írt  meg,  régi  napjaiból 

s  amikre  emlékezni  a  monostorba  ment  el 

sok  emléke  nehéz  volt  és  mindig  nehezebb  lett 

s  szegény  kicsi  soványka  mindig  csak  álmosabb  lett 

s  lankadt  feje  lebillent  s  keze  elaludott 

s  most  úgy  ül  a  kövön  mint  egy  elszunnyadott 
s  égig  ragadtatott  akit  az  Ur  ölelt  meg 
(s  mint  akit  megejtettek  szép  égi  visioi) 
s  egy  édes  látomásban  messzire  ballagott 

s  szeme  már  csak  ottan  jár  a  szép  örök  mezőkön 

s  nem  látja  a  vidéket,  a  völgyet  kis  házakkal 

(s  hogy  milyen  szép  kis  dombon  áll  is  a  kis  monostor) 

s  nem  hallja  majd  a  tájról  a  kedves  alkonyatban, 

az  apró  kápolnákban  megcsendülő  harangot, 
a  sok  giling  galangot  enyhe  kicsi  angelust 

és  árnyékát  megnőni  nem  látja  s  hogy  a  szél 
már  halkan  morzsolgatja  nagyszemü  olvasóját 

nem  hallja  s  bőgését  sem  a  jámbor  teheneknek 
s  a  völgyből  hazatérő  csorda  kedves  kolompját 
és  hogy  a  jó  kis  pásztor  hozzájuk  mit  beszél 

(s  az  ijedt  báránykáknak  panaszos  bégetését) 

s  a  fáradt  búcsusoknak  együgyű  énekét  sem, 
hogy  zászlókkal  s  gyertyákkal  s  ősz  fejjel  hajadonfőtt 
(s  virágos  keresztekkel,  oly  enyhén  leg  utánnuk 
mint  lágy  szalag  a  szélben  egy  sötét  kicsi  fátyol) 
s  hervadt  kis  asszonyokkal  erre  vonulnak  el 

s  a  patakról  megtérő  mezítlábas  mosónék 
vidám  beszélgetését  fejükön  a  kosárral 

s  őszecske  jámbor  aggok  s  asszonyok  csoszogását 

s  egykedvű  kopogását  némely  vakok  botjának 
(kiket  szőke  kislányok  kísérnek  a  misére) 

s  a  kertbe  kiszűrődő  enyhe  orgonaszót  sem, 

a  csöpp  kis  kápolnából  s  együgyű,  tiszta,  vékony, 
(sopránon  szólaló,  andante  s  vékony  sípon) 
szép  Ave  Mariát  a  gyerekek  szájából 

s  amire  letérdelnek  a  sok  kis  csengetést 

a  Boldogságos  Szűznek  latin  litániáját 

s  a  csonka  öreg  koldus  elnyújtott  énekét  sem 

(kezében  olvasóval) 

s  csendes  siránkozását :  ((Szegényke  jó  kis  Jézus» 

a  templom  lépcsején 

és  nem  fogja  majd  látni  végén  a  vecsernyének, 
szép  kis  processióját  a  fehér  fivéreknek 

a  kápolnaajtóból, 

nem  tudja  hogy  este  lett  és  bealkonyodott 

s  hogy  tücskök  cirpelnek  már  a  kert  kedves  homályán 
(s  nappali  rejtekükből  elébujtak  az  árnyak) 

s  nem  érzi  édességét  a  tiszta  bodzaszagnak 

s  nem  hallja  kongatását  a  vén  óratoronynak 

hogy  elüti  a  nyolcat 

s  egy  távoli  szökőkút  kis  enyhe  csobogását 

s  az  enyhe  hívogató  kis  vacsoraharangot 

és  semmiről  se  tud  már  s  szép  csendben  lankadoz 

s  Giottot  is  elfelejti  amit  úgy  szeretett 

a  kápolnafalon 
s  a  nagy  harangtornyokban  a  sok  öreg  harangot 
s  a  tájt  amit  keretbe  foglal  a  cellaablak, 

igaz  magános  már  s  igaz  elhagyatott 

s  a  saját  kis  szivében  messzire  ment  magától 
s  a  végtelen  nagy  csendben  egészen  elveszett 
(és  elfelejtett  mindent  a  rossz  kicsi  világból) 

s  szelid  és  jó  szemekkel  a  csillagokba  bámul 

s  széke  a  vacsoránál  majd  üressen  fog  maradni 
a  refektoriumban  s  bizton  soká  is  várják, 
mert  hogy  talán  elkésett  a  jó  fehér  fivérek 
s  kérdezgetik  egymástól  hogy  hol  is  látták  őtet 

s  cellája  térdeplőjén  s  az  elborult  tornácon, 
a  vén  könyvesszobában  s  mindenütt  keresik 
(s  szétszóródva  kutatnak  a  nagy  kőlapokon, 

kis  enyhe  szelid  árnyak  a  boltíveknek  árnyán) 
mindenütt  és  a  kertben 

s  a  régi  fa  alatt 
a  szelid  holdsütésben  szépen  meg  is  találják 

és  enni  hívogatják  derűs  mosolygó  arccal, 

szelid  fehér  fivérek  a  jó  kicsi  tűnődőt, 

hisz  angelus  is  volt  már  s  be  is  alkonyodott 

és  szólongatják  lágyan,  jó  kis  alázatost 

s  kérik  hogy  hagyná  abba  már  kegyes  olvasmányát, 

de  ő  nem  felel  bizony  és  szavukat  sem  hallja 
s  talán  most  is  aemlékszik))  s  ha  nehezebben  is 
s  enyhe  szelid  szemekkel  csak  néz  maga  elébe, 

csak  néz  lemúlt  kicsi  és  csendes  életébe 

s  hogy  lábujjhegyen  egész  a  közelibe  mennek 
s  szép  csendesen  sorjában  a  kis  fehér  barátok, 
mind  oly  boldogan  nézik  s  most  már  mind  meg  is 

értik, 
hogy  szelid  kis  fivérük  bizony  elaludott 
s  sohase  is  ébred  fel  (vissza  se  igen  jön  már, 
olyan  messzire  ment  el  az  ölében  a  könyvtől, 
hogy  visszajönni  már  csak  nehezére  esne) 

s  tonsuráját  csodálják  hogy  délután  megőszült 

s  szelid  ezüstre  enyhült  s  hogy  egészen  elhervadt 

az  ölében  a  könyv  is 

s  most  mind  suttogva  mondják  és  csak  magukban  inkább 
«beteg  kialvó  kis  láng,  fáradt  kilobbanó  mécs 
volt  szegényke  és  mindég  az  ég  felé  kitárt  kéz 

s  igen  alázatosa 

s  némely  öreg  barátok  akiknek  látóbb  s  jobb  szem 
adatott  már  látják  is  a  nyitott  szemű  alvó, 
lehullt  halvány  csillagját  soványka  kis  lábánál 
és  glóriáját  lankadt  s  szelid  teje  felett 

és  hogy  a  háta  megett  az  angyalnak  kezéből, 
szegény  hervadozóhoz,  lehajol  a  jó  Kisded 

s  hogy  rámosolyog 
(s  kicsi  és  lágy  kezével  enyhén  illeti  állát) 

s  hogy  már  a  repkény  kezdi  befutni  sápadt  lábát, 
szegény  mezítlen  lábát  az  aranyos  sarukban 

s  m.ind  lehajolnak  hozzá  s  sorjában  megcsókolják 
és  mind  megölelik  és  csendben  letérdelve 

szelid  imákat  mondnak 
s  szépen  keresztet  vetve  sorjában  eltávoznak 

s  hajnalig  ülni  hagyják  elaludt  kis  testvérük. 

csak  két  fiatal  fivér  marad  ott  még  térdelve 
(összekulcsolt  kezekkel  s  a  földig  hajtott  fejjel) 

s  halkan  remeg  szájukról  a  latin  siralom 

((Mirabilia  Testimonia  Tua  Ideo  Scrutata 
Est  Ea  Anima  Mea» 
«De  Profundis  Clamavi  Ad  Te  Domine 
Exaudi  Vocem  Mea)) 

és  reggel  majd  az  angyal  aki  velük  virrasztott, 

egy  liliomot  tesz  a  kis  fivér  kezébe 

s  enyhén  megkondítja  a  legkissebb  harangot 

s  a  falvakból  a  völgyben  a  messzi  kis  házakból, 
mind  csendesen  elindul  a  sok  kis  öregasszony, 
(mert  bizony  nékik  szólnak  a  hajnali  harangok) 
a  kopott  nagy  kendőkben  s  kezükön  kis  kosárral 
s  egy  régi  régi  kapcsos  kis  öreg  imakönyvvel 

s  majd  ámulva  megállnak  s  ráncos  kis  hervadt  arcuk 
félőn  néz  be  a  rácson  s  keresztet  vetnek  csendben 
s  ijedten  összebújnak  s  vén  gyöngyházolvasójuk 
suttogva  morzsolgatják  s  meghajtott  fejjel  mondják 
és  inkább  csak  maguknak  s  jámboran : 

Dicsértessék 


66 


(az  Uri  Jézus  Krisztus  s  kik  ő  Benne  pihennek) 
és  szép  csendesen  várnak  mig  a  kapu  kitárul 
ÉS  ITTEN  VÉGE  IS  VAN  AZ  ARANY  LEGENDÁNAK 

Az  Istennek  Nevében  Ki  Megsegített  Engem, 
Hogy  Könyvem  Befejezzem  Kilencszáztizenötben 
S  Egy  Angyalt  Küldött  Hozzám,  Ki  Diktálta  Mint  írtam 
S  A  Kezem  Is  Vezette  Ez  Evangeliomban, 
Dicsőség  Néki.  Ámen. 

